ตลาดหุ้นเอเชียปรับตัวขึ้นบ่ายนี้ ขานรับข้อมูลเศรษฐกิจสหรัฐ-คลายวิตกหนี้กรีซ
ตลาดหุ้นเอเชียส่วนใหญ่ปรับตัวสูงขึ้นในการซื้อขายช่วงบ่ายวันนี้ ภายหลังจากที่สถานการณ์หนี้กรีซมีแนวโน้มที่ดีขึ้น ในขณะที่หุ้นจีนดีดตัวขึ้นแต่นักลงทุนก็ยังคงกังวลเกี่ยวกับตลาดหุ้นจีน
17 ก.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวสูงขึ้นในการซื้อขายช่วงบ่ายวันนี้ ภายหลังจากที่สถานการณ์หนี้กรีซมีแนวโน้มที่ดีขึ้น ในขณะที่หุ้นจีนดีดตัวขึ้นแต่นักลงทุนก็ยังคงกังวลเกี่ยวกับตลาดหุ้นจีน
โดยดัชนี HSI ตลาดหุ้นฮ่องกงปิดภาคเช้าที่ 25,421.16 จุด เพิ่มขึ้น 258.38 จุด, +1.03%  ดัชนีเซี่ยงไฮ้คอมโพสิตปิดเช้าพุ่ง 1.4% แตะ 3,875.50 
ขณะที่กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 11 ก.ค. ลดลง 15,000 ราย สู่ระดับ 281,000 ราย โดยเป็นการลดลงครั้งแรกในรอบ 3 สัปดาห์
โดยตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 19 ติดต่อกัน ซึ่งเป็นช่วงเวลาที่ยาวนานที่สุดนับตั้งแต่ปี 2000 และเป็นสัญญาณบ่งชี้ว่าตลาดแรงงานยังคงมีความแข็งแกร่ง
ด้านนายมาริโอ ดรากี ประธานธนาคารกลางยุโรป (ECB) แถลงเมื่อช่วงค่ำวานนี้ตามเวลาไทยว่า ECB ได้เพิ่มวงเงินกู้ฉุกเฉินให้แก่ธนาคารกรีซอีก 900 ล้านยูโร (989 ล้านดอลลาร์) เป็นเวลา 1 สัปดาห์ ตามคำร้องขอของธนาคารกลางกรีซ
ทั้งนี้ ในการแถลงข่าว นายดรากีกล่าวว่า การเพิ่มวงเงินกู้ฉุกเฉินในครั้งนี้ ถือเป็นการตอบรับต่อพัฒนาการในเชิงบวกหลายอย่างที่ได้เกิดขึ้นในการเจรจาแก้ไขปัญหาหนี้ระหว่างกรีซและเจ้าหนี้ในช่วงที่ผ่านมา